Филозофском факултету у Нишу

Рецензија зборника радова

ОПСЦЕНА И ДРУГА КОЛОКВИЈАЛНА ЛЕКСИКА

У СРПСКОМ И МАКЕДОНСКОМ ЈЕЗИКУ

Рецензирани зборник садржи 28 оригиналних научних радова са научног скупа одржаног 29.04.2019. у на Филозофском факултету у Нишу у заједничкој организацији Филозофског факултета Универзитета у Нишу и Института за македонски језик из Скопља. Радови у зборнику поређани су по азбучном редоследу презимена аутора (што је иначе широко прихваћена издавачка пракса у науци), али ће у овој рецензији они бити приказани по научним дисциплинама, будући да обухватају широк спектар лингвистичких дисциплина, почевши од низа лингвистичких дисциплина – лексикологије, критичке лексикографије, ономастике, дијалектологије, прагмалингвистике, стилистике све до фолклористике и поетике књижевности. Уреднице зборника су др Јордана Марковић и др Надежда Јовић.

Овом зборнику претходила су два тематски слична зборника радова (штампана у великом временском размаку – 1998. и 2017. године) иницирана и објављена управо у оквиру исте нишке филолошке школе чиме су Филозофски факултет у Нишу и његови сарадници охрабрили и аргументовано уверили друге научне заједнице да је (лаички посматрано) неозбиљним темама могуће прићи на озбиљан начин. Мада интересовање за опсцене феномене у српском језику постоји одавно, у македонској научној заједници, која се бави македонским језиком, то све до сада није било тако – како то скоро у сваком прилогу истичу аутори прилога из Македоније – нишка иницијатива за истраживање опсценог у језику и култури показала се корисном како у смислу трансфера знања тако и подстицањем храбрости за истраживање неких све до скоро табуисаних тема и отварањем простора за њихово публиковање.

Основна одлика скоро свих прилога у овом Зборнику јесте њихова интердисциплинарност, али будући да по свом основном усмерењу припадају различитим научним традицијама, прилози су неминовно методолошки неуједначени и понекад идеолошки обојени (у смислу залагања за неговање књижевног језика), што Зборнику као целини ипак не умањује квалитет.

Будући да је централна тема Зборника опсцена лексика, упораво лексикологији и лексикографији посвећен је велики број радова (лексикологији – радови Лилијане Макариоске и Мери Цибулске, затим Јордане Марковић, Марине Јањић), лексикографији (рад Јелене Стошић), и посебно дијалектолошкој лексикографији (радови Недељка Богдановића, Надежде Јовић, Александре Јанић). Један прилог је посвећен македонској фразеологији (Олгице Додевске-Михајловске и Гоцета Цветановског), један македонској дијалектологији (Васила Дрвошанова), а један македонској синтакси (Бранимира Станковића). За разумевање табуа у језику показали су се значајни увиди из домена прагмалингвистике (радови Веселинке Лаброске и Лилјане Гушевске, затим рад Ане Савић Грујић). Три рада се баве ономастиком (Голуба Јашовића, Мери Јосифовске и Татјане Трајковић). Феномену опсценог се у наведеним лингвистичким радовима приступа како из синхроне тако и из дијахроне перспективе.

Фолклористичке теме покрива цео низ радова (Данијеле Костадиновић, Данијеле Поповић Николић, Ивана Јовановића, Биљане Сикимић и Ирене Цветковић Теофиловић). Са друге стране, велико интересовање за опсцено у језику показали су како македонски тако и српски истраживачи који се баве књижевном поетиком и стилистиком, чије се теме, слично фолклорним темама, крећу у распону од еротике до инвективе (у питању су студије Мирјане Бојанић Ћирковић, Ане Витанове Рингачеве, коауторска студија Елене Јованове-Грујовске и Весне Костовске, затим прилози Драгана Лилића, Катице Трајкове, Лидије Тантуровске и још једна коауторска студија Гоцета Цветаноског, Олгице Додевске-Михајловске и Катице Топлиске Евроске).

Зборник радова „Опсцена и друга колоквијална лексика у српском и македонском језику“ препоручујем за штампу са уверењем да ће интересовање за теме језичких табуа бити шире од усколингвистичких кругова и да ће Зборник бити од користи истраживачима из домена разних хуманистичких и друштвених наука па и кругу најшире публике.

У Београду,

7.09.2019.

др Биљана Сикимић

научни саветник Балканолошког института САНУ

Београд